b'\n_START_ARTICLE_\nHj\xc3\xb8rdis Gr\xc3\xb8ntoft Raknerud\n_START_SECTION_\nFamilie\n_START_PARAGRAPH_\nHj\xc3\xb8rdis Gr\xc3\xb8ntoft var datter av Doris Balchen og Hagbarth August Gr\xc3\xb8ntoft. Hennes far var kj\xc3\xb8pmann i Kristiania, men d\xc3\xb8de da Hj\xc3\xb8rdis var seks \xc3\xa5r gammel. Datteren flyttet med sin mor Doris til Kongsvinger._NEWLINE_I 1908 giftet hun seg med journalist, senere redakt\xc3\xb8r, Nils M. Raknerud (1881-1937). Ekteparet bosatte seg i Drammen, der Hj\xc3\xb8rdis Gr\xc3\xb8ntoft Raknerud fortsatte sin arkitektpraksis. I 1909 fikk de s\xc3\xb8nnen Lars Albert Raknerud.\n_START_SECTION_\nUtdannelse\n_START_PARAGRAPH_\nHj\xc3\xb8rdis Gr\xc3\xb8ntoft bestemte seg tidlig for \xc3\xa5 bli arkitekt. Hun startet utdannelsen ved Christiania Kunst- og Haandv\xc3\xa6rksskole i \xc3\xa5rene 1895-1897. I 1897 s\xc3\xb8kte hun stipend for \xc3\xa5 videreutdanne seg i London. I stipends\xc3\xb8knaden skrev hun:_NEWLINE_\xe2\x80\x9eDa det er min hensikt at s\xc3\xb8ke at blive selvstendig arkitekt, og det er vanskelig at f\xc3\xa5 den dertil n\xc3\xb8dvendige utdannelse her hjemme, tillater jeg meg at ans\xc3\xb8ke om et stipendium til opphold i utlandet, n\xc3\xa6rmest i London, hvor de kvindelige studerende har adgang til akademiene.\xe2\x80\x9c_NEWLINE_Hun ble tatt opp som student ved Royal Academy of Arts i London, der hun ble historiens andre kvinnelige student. _NEWLINE_I tillegg til stipends\xc3\xb8knader tok hun opp l\xc3\xa5n for \xc3\xa5 finansiere utdannelsen, ettersom familien hadde meget d\xc3\xa5rlig \xc3\xb8konomi etter farens d\xc3\xb8d.\n_START_SECTION_\nArkitektkarriere\n_START_PARAGRAPH_\nSom ferdig utdannet arkitekt dro hun hjem til Norge, men siden det var nedgangstider og boligkrakk i Kristiania dro hun videre til Sverige. Hun arbeidet i tre \xc3\xa5r som f\xc3\xb8rstearkitekt hos Stadsarkitekten i Malm\xc3\xb8._NEWLINE_I folketellingen for 1900 er hun oppf\xc3\xb8rt som arkitekt ansatt ved Nerdrums Opmaalingskontor i Kristiania._NEWLINE_Senere samarbeidet hun med arkitektene Ove Ekman og Holger Sinding-Larsen._NEWLINE_I 1898 tegnet hun forretningsbygget Sandsg\xc3\xa5rden i Gj\xc3\xb8vik; da var hun bare 20 \xc3\xa5r gammel. Bygningen er en trebygning i jugendstil, og har i dag adressen Niels \xc3\x98degaards gate 1. Den ble tegnet p\xc3\xa5 oppdrag av Alf Mj\xc3\xb8en._NEWLINE_I 1917 laget hun plantegninger til en ny bolig til sin egen familie. Hennes mann fikk en akvarell av huset i julegave det \xc3\xa5ret. I 1918 ble Hj\xc3\xb8rdis Raknerud smittet av spanskesyken, og i oktober 1918 d\xc3\xb8de hun av en lungebetennelse. Den nye familieboligen ble derfor ikke realisert.\n_START_SECTION_\nBortgang\n_START_PARAGRAPH_\nHun d\xc3\xb8de den 13. oktober 1918 av en lungebetennelse som var en ettersykdom etter spanskesyken.'